'বিএনপি ২৮শে অক্টোবর বিপুল জনসমাগমের প্রস্তুতি নিচ্ছে'
দৈনিক নয়া দিগন্ত রাজনীতিতে টান টান উত্তেজনা শিরোনামের খবরে দুইটি পৃথক খবর প্রকাশ করেছে, যাতে ২৮শে অক্টোবর ঢাকায় বিএনপি এবং আওয়ামী লীগের সমাবেশের প্রস্তুতি পরিকল্পনার খবর দিচ্ছে সংবাদপত্রটি। ওইদিন বিএনপি নয়াপল্টনে এবং আওয়ামী লীগ বায়তুল মোকাররমের দক্ষিণ গেটে পাল্টা সমাবেশের প্রস্তুতি নিচ্ছে।
প্রথম খবরটির শিরোনাম বিপুল জনসমাগমের প্রস্তুতি বিএনপির , এতে বলা হচ্ছে, সরকার পতনের আন্দোলনের চূড়ান্ত ধাপের কর্মসূচির অংশ হিসেবে ২৮শে অক্টোবর সমাবেশ করবে বিএনপি। পাশাপাশি আওয়ামী লীগও সেদিন পাল্টা সমাবেশের প্রস্তুতি নিচ্ছে।
বিএনপি এরই মধ্যে ঢাকা মেট্রোপলিটন পুলিশকে চিঠি দিয়ে বিষয়টি অবহিত করেছে। নেতারা নিজ নিজ জেলায় প্রস্তুতি মিটিং করছেন এবং প্রতিটি জেলা থেকে নেতা-কর্মীদের ঢাকায় আনার নির্দেশনা দেয়া হয়েছে। ওই সমাবেশ থেকে নতুন কর্মসূচি ঘোষণা করা হবে বলে বলছেন বিএনপি নেতারা।
নয়া দিগন্তের অপর খবরটির শিরোনাম ব্যাপক প্রস্তুতি আওয়ামী লীগেরও , এ খবরে বলা হচ্ছে, ‘শান্তি ও উন্নয়ন’ শিরোনামে সমাবেশের অনুমতি চেয়ে এবং ট্রাফিক ব্যবস্থা জোরদার করার জন্য ঢাকা মেট্রোপলিটন পুলিশের কাছে অনুমতি চেয়েছে ক্ষমতাসীন আওয়ামী লীগ।
বায়তুল মোকাররমে ২৮শে অক্টোবর আওয়ামী লীগের সমাবেশে দলটির সহযোগী ও ভ্রাতৃপ্রতিম সংগঠনগুলোর নেতাকর্মীরাও অংশ নেবেন বলে বলা হচ্ছে খবরে। কেন্দ্র থেকে ঢাকাসহ সারা দেশের নেতাকর্মীদের এরই মধ্যে সতর্ক বার্তা পাঠানো হয়েছে।
বায়তুল মোকাররমের দক্ষিণ গেটসহ সচিবালয়, পুরনো পল্টন মোড়, এবং বঙ্গবন্ধু অ্যাভিনিউসহ আশপাশের এলাকায় আওয়ামী লীগের নেতাকর্মীরা সতর্ক অবস্থানে থাকবেন সেদিন।
এদিকে, ২৮শে অক্টোবরের সমাবেশে যোগ দেয়ার জন্য বিএনপি নেতাকর্মীরা দুইদিন আগেই ঢাকা আসবেন শিরোনামে খবর প্রকাশ করেছে কালের কণ্ঠ। জেলা ও উপজেলা থেকে দলের নেতাকর্মীরা ঢাকায় আসার ক্ষেত্রে বাধার মুখে পড়তে পারেন – এমন আশঙ্কায় সমাবেশের আগেই ঢাকায় আসতে বিএনপির নেতাকর্মীরা আসতে চান বলে উঠে এসেছে খবরে।
বিএনপির একাধিক সূত্রের বরাত দিয়ে এই খবরে বলা হচ্ছে যে দলটির নেতাকর্মীরা বাধাহীনভাবে কীভাবে ঢাকায় আসতে পারেন ও গ্রেফতার এড়িয়ে কীভাবে থাকতে পারবেন, সে বিষয়েও নেতাকর্মীদের নির্দেশনা দেয়া হয়েছে দলের পক্ষ থেকে।
বিএনপি সহ বিরোধী দলের নেতাকর্মীদের বিরুদ্ধে মামলা ও সেগুলোর বিচারের পরিস্থিতি নিয়ে দ্য ডেইলি স্টারের রিপোর্ট Trials now rolling well into the night.। খবরে উঠে এসেছে যে আদালতের নির্ধারিত সময়ের বাইরেও বিরোধী দলের নেতাকর্মীদের বিরুদ্ধে হওয়া মামলার বিচার করা হচ্ছে।
অনুসন্ধানি এই প্রতিবেদনে উঠে এসেছে, গত দুই মাসে অন্তত সাতটি মামলার বিচার হয়েছে আদালতের নির্দিষ্ট সময়ের বাইরে অর্থাৎ রাতে। বিএনপি বা জামাতের নেতাকর্মীদের বিরুদ্ধে হওয়া মামলার বিচার পরিচালনার ক্ষেত্রেই এই ‘দ্রুততা’ দেখা যাচ্ছ বলে উঠে এসেছে ওই খবরে।
একজন পুলিশ কর্মকর্তার বরাত দিয়ে খবরে বলা হয়েছে, পুলিশের কাছে সরকারের পক্ষ থেকে নির্দেশনা রয়েছে যেন বিএনপি নেতাকর্মী সংশ্লিষ্ট মামলা দ্রুতগতিতে নিষ্পত্তি করা হয়।
সমকালের খবরের শিরোনাম বিএনপির মহাসমাবেশে রাস্তাঘাট বন্ধ হবে কি না, জানতে চেয়েছেন পিটার হাস। রবিবার সচিবালয়ে স্বরাষ্ট্রমন্ত্রী আসাদুজ্জামান খান কামালের সাথে দেখা করে তিনি এ বিষয়ে জানতে চেয়েছেন বলে সাংবাদিকদের জানান স্বরাষ্ট্রমন্ত্রী।
মার্কিন রাষ্ট্রদূতের প্রশ্নের জবাবে স্বরাষ্ট্রমন্ত্রী সাংবাদিকদের বলেন, বিএনপি তাদের এজেন্ডা অনুযায়ী যদি শান্তিপূর্ণভাবে সমাবেশ করে, তাহলে আইন শৃঙ্খলা রক্ষাকারী বাহিনী কোনো পদক্ষেপ নেবে না।
তবে বিএনপির কর্মসূচিতে তাদের বক্তব্য অনুযায়ী দশ লাখের বেশি মানুষ ঢাকায় প্রবেশ করলে ঢাকার ভেতরে চলাচলে যেন বিশৃঙ্খলা সৃষ্টি না হয়, তা নিশ্চিত করতে বিএনপিকে অনুরোধ করা হবে বলে সাংবাদিকদের জানান তিনি।
নির্বাচনকে সামনে রেখে আওয়ামী লীগের সংসদীয় দলের শেষ বৈঠকে এমপিদের নির্দেশনা দিলেন প্রধানমন্ত্রী – এমন শিরোনাম করেছে দৈনিক মানবজমিন। নির্বাচনকে সামনে রেখে প্রধানমন্ত্রী এমপিদের নিজ নিজ এলাকায় কাজ করার নির্দেশনা দিয়েছেন বলে উঠে এসেছে খবরে।
আওয়ামী লীগের সভাপতি শেখ হাসিরা আগামী নির্বাচনে আওয়ামী লীগের নেতাকর্মীদের ঐক্যবদ্ধভাবে কাজ করতে এবং বিএনপিসহ বিরোধী দলগুলোর কর্মসূচির বিষয়ে এমপিদের সতর্ক থাকার পরামর্শ দিয়েছেন বলে উঠে এসেছে খবরে।
নির্বাচন নিয়ে দেশ রূপান্তরের খবরের শিরোনাম নির্বাচন মধ্য জানুয়ারিতে। নির্বাচন কমিশনের পক্ষ থেকে পর্যবেক্ষক সংস্থা ও আন্তর্জাতিক গণমাধ্যমগুলোকে আমন্ত্রণ জানিয়ে পাঠানো চিঠিতে এমন আভাস পাওয়া গেছে বলে উঠে এসেছে এই খবরে।
নির্বাচন কমিশনের সূত্রের বরাত দিয়ে এই খবরে বলা হচ্ছে ৩০শে অক্টোবর ও পহেলা নভেম্বর সরকারের বিভিন্ন মন্ত্রণালয় ও আইন শৃঙ্খলা রক্ষাকারী বাহিনীর উচ্চপর্যায়ের প্রতিনিধিদের সাথে বৈঠকে বসতে যাচ্ছে কমিশন। নভেম্বরের প্রথমার্ধে তফসিল ঘোষণার লক্ষ্য নিয়েই ঐ বৈঠকগুলো অনুষ্ঠিত হবে বলে বলা হচ্ছে এই খবরে।
সরকারি একটি প্রতিষ্ঠানের দুর্নীতিকে ঘিরে দৈনিক যুগান্তরের প্রধান শিরোনাম কর্তাদের ভয়ংকর থাবা গরিবের টাকায়। স্থানীয় সরকার, পল্লী উন্নয়ন ও সমবায় মন্ত্রণালয়ের আওতাধীন সরকারি প্রতিষ্ঠান পল্লী দারিদ্র বিমোচন ফাউন্ডেশনের অর্থ লোপাট ও অনিয়মের চিত্র মন্ত্রণালয়ের তদন্তে বের হয়ে এসেছে বলে উঠে এসেছে এই খবরে।
খবরে বলা হচ্ছে দরিদ্রদের জন্য বরাদ্দ টাকা তাদের মাঝে বিতরণ না করে ভুয়া বিল-ভাউচারের মাধ্যমে আত্মসাৎ করেছেন প্রতিষ্ঠানটির শীর্ষ পর্যায়ের কিছু অসৎ কর্মকর্তা। আবার বড় অঙ্কের আর্থিক সুবিধা নিয়ে নাম সর্বস্ব আর্থিক প্রতিষ্ঠানে বিনিয়োগ করা হয়েছে দরিদ্রদের জন্য বরাদ্দকৃত শত শত কোটি টাকা।
খবরে বলা হচ্ছে, মন্ত্রণালয়ের তদন্ত কমিটি জড়িতদের চিহ্নিত করে তাদের বিরুদ্ধে শাস্তিমূলক ব্যবস্থা নেয়ার সুপারিশ করলেও এখন পর্যন্ত তা কার্যকর হয়নি।
ঢাকার যানজট নিয়ে প্রথম আলোর খবরের শিরোনাম যানজট কমছে না, উল্টো বাড়ছে। গত দুই দশকে ঢাকার ভেতরে দশটি উড়াল সড়ক তৈরি করা হলেও চলাচলের গতির হিসেবে ঢাকা বিশ্বের সবচেয়ে ধীরগতির শহর রয়ে গেছে।
খবরে উঠে এসেছে, গত দুই দশকে তৈরি হওয়া নয়টি ও বর্তমানে কাজ চলতে থাকা একটি উড়াল সড়ক তৈরিতে এখন পর্যন্ত ব্যয় হয়েছে ১৯ হাজার ৩৭৩ কোটি টাকা। কয়েকটি উড়াল সড়ক যানজট কমানোর ক্ষেত্রে ভূমিকা রাখলেও বেশিরভাগ ক্ষেত্রে উড়ালসড়কে ওঠা ও নামার মুখে যানজট পোহাতে হচ্ছে মানুষকে।
পরিবহন বিশেষজ্ঞদের বরাত দিয়ে এই খবরে বলা হচ্ছে যে উড়াল সড়ক তৈরি করে ‘নিচের জ্যাম উপরে নিয়ে যাওয়া’ হলেও তা যানজট সমস্যার টেকসই সমাধান দিতে পারবে না।
আইন শৃঙ্খলা পরিস্থিতি নিয়ে নিউ এজের রিপোর্ট Body recovery in rivers, rail tracks on rise.। নদী ও রেলপথ থেকে মরদেহ উদ্ধারের হার দিন দিন বাড়ছে বলে উঠে এসেছে এই খবরে।
রিভার পুলিশের তথ্যের বরাত দিয়ে এই খবরে বলা হচ্ছে যে ২০২১ থেকে গত আড়াই বছরে নদী থেকে ৯৫৫টি মরদেহ উদ্ধার করা হয়েছে। এর মধ্যে প্রায় এক তৃতীয়াংশ মরদেহের ক্ষেত্রেই পরিচয় শনাক্ত করা যায়নি।
পুলিশ বলছে, পানিতে ভাসমান মরদেহের একটি বড় অংশ আংশিক বা পুরোপুরি পঁচে যাওয়ায় সেগুলোর পরিচয় শনাক্ত করার ক্ষেত্রে সমস্যায় পড়তে হচ্ছে তাদের।

রাজনীতিতে টান টান উত্তেজনা